中水府
作者：崔敦禮
朝代：宋

paragraphs: 汎汎兮吾舟，沛吾乘兮東流。
東流兮何之，有美人兮天一涯。
烟杳杳兮南徐，雲連連兮北固。
海何爲兮清明，江何爲兮流注。
彼美人兮山之曲，鎮龍關兮轉陰軸。
約束海若兮呵水馮，夏不苦雨兮冬不疾風。
汙邪穰穰兮海沂阜豐，我民報事兮罔有不恭。
采秀實兮山巔，擷芳馨兮澗底。
霜秈兮水芒，蕙肴羞兮椒糈。
神之格兮樂享，惚蜿蜿兮來止。